Friendica

Friendica (aiemmin Friendika, alunperin Mistpark) on ilmainen avoimen lähdekoodin ohjelmisto ja jaettu sosiaalinen verkosto. Se muodostaa osan fediversumia, joka koostuu hajautetun verkon itsenäisesti toimivista, yhteen liitetyistä palvelimista. Friendica on usein nähty vaihtoehtona Facebookille.
Historia.
Kehitys.
Friendican edeltäjän Mistparkin kehitti alunperin Mike Macgirvin vuonna 2010. Mike Macgirvin jätti myöhemmin projektin luodakseen toisenlaisen palvelun nimeltä Hubzilla.
Ominaisuudet.
Lähettämistä Google+-palveluun tuettiin, kunnes palvelu suljettiin. Myös Twitter-tuki oli saatavilla, mutta se poistettiin käytöstä Elon Muskin johdolla tehtyjen käyttöä rajoittavien muutosten vuoksi.
Ominaisuudet.
Friendica-käyttäjät voivat muodostaa yhteyden muihin oman Friendica-palvelimensa kautta. He voivat myös luoda yhteyden käyttäjiin muilla alustoilla, mukaan lukien Diaspora, Pump.io, GNU social, sähköposti, Discourse, Bluesky ja ActivityPub (esim. Mastodon, Pleroma ja Pixelfed). Näiden kaksisuuntaisten yhteyksien lisäksi käyttäjät voivat myös käyttää Friendicaa julkaisualustana lähettääkseen sisältöä WordPressiin, Tumblriin, Insanejournaliin ja Libertreehen. Lisäksi RSS-syötteitä voidaan tilata. Koska käyttäjät on jaettu useille palvelimille, heidän "osoitteensa" koostuvat käyttäjätunnuksesta, eli "@"-symbolista ja Friendica-palvelimen ("instanssi") verkkotunnuksesta samalla tavalla kuin sähköpostiosoitteet muodostetaan (esim. käyttäjä123@friendica.world).
Suurin osa tärkeimpien mikroblogien ja sosiaalisen verkostoitumisen alustojen toiminnoista on saatavilla Friendicassa; esimerkiksi käyttäjien ja ryhmien merkitseminen @-maininnalla; suorat viestit; aihetunnisteet (nk. hashtagit), valokuva-albumit; "tykkäykset"; "ei-tykkäykset"; kommentit; ja julkisesti näkyvien viestien uudelleenjakaminen. Julkaisuja voidaan muokata ja päivittää verkossa. Kattavat yksityisyyden ja viestien julkisen näkyvyyden asetukset antavat käyttäjille mahdollisuuden säädellä, kuka voi lukea tiettyjä kirjoituksia tai nähdä tiettyjä tietoja käyttäjästä. Friendicassa voi myös luoda ryhmiä eri tarkoituksiin. Käyttäjät voivat myös luoda useita profiileja, jolloin eri ihmisryhmät (kuten ystävät tai työkaverit) voivat nähdä kokonaan eri profiilin samalla sivulla. Käyttäjätilejä ja niiden tietoja voidaan ladata tai poistaa, ja ne voidaan tarvittaessa siirtää toiselle Friendica-palvelimelle.
Palvelun käyttäjät.
Friendicalla on käyttäjähakemistonsa mukaan vuoden 2025 huhtikuussa 12 553 käyttäjää. FediDB kerää käyttäjätietoja fediversumin eri alustojen käyttäjistä ja antaa Friendicalle käyttäjämääräksi 3156 käyttäjää ja 72 aktiivista palvelinta eli "instanssia". FediDB:n palvelin-listasta ei löydy kaikkia Friendican palvelimia, joten tätä tietoa ei voi pitää luotettavana.
Muita käyttäjiä, ryhmiä ja aihetunnisteita voi etsiä hakemalla näiden nimellä tai käyttäjätunnuksella. Lisäksi em. voi hakea Friendican hakemistosta (nk. Directory). Oman käyttäjätilin osalta pitää tehdä valinta haluaako tilinsä sisältyvän tähän hakemistoon.
Ohjelmisto.
Kehitys.
Friendican takana ei ole yritystä. Kehittäjät työskentelevät vapaaehtoisesti ja kehittäjien väliseen viestintään käytetään itse alustaa eli Friendicaa. Friendican kehittämiseen voi osallistua kuka tahansa riittävät taidot omaava.
Palvelin.
Tilin luominen Friendicaan poikkeaa esimerkiksi Facebook-tilin luomisesta. Aivan ensimmäisenä pitää valita palvelin, jolle käyttäjätilinsä luo. Uusia käyttäjiä ottavat palvelimet on lueteltu Friendican sivuilla, mutta useat näistä ovat kuvauksen mukaan tarkoitettu palvelimen ylläpitäjän lähipiirille. Muiden palvelimien kanssa kommunikointiin Friendica hyödyntää ActivityPubia ja tarjoaa asiakasohjelmien käyttöön ActivityPubin mukaisen rajapinnan.
Asiakasohjelmat.
Selaimella käytettävä web-sovellus tulee Friendica-palvelimen mukana, eli palveluun kirjaudutaan oman palvelimen (nk. instanssi) sivustolta. Asiakasohjelmia eli sovelluksia löytyy Androidille, mutta ei IOS:lle. Friendican omien asiakasohjelmien lisäksi toimivat myös muut AcitivityPubia tukevat asiakasohjelmat. Lista asiakasohjelmista eli sovelluksista löytyy Friedican sivuilta.